stanford-oval/wikipedia huggingface dataset:
משה אמסלם
ביוגרפיה

נולד בשכונת משמר הירדן באשדוד לרב יצחק ורחמה אמסלם. אביו היה אחד מידידיו הקרובים של "הבבא סאלי" ושל בנו "הבבא מאיר", לידם התגורר בעיר ארפוד שבמרוקו. למד בישיבה התיכונית "נתיב מאיר" בירושלים בראשות הרב אריה בינה.
בשנת התשמ"ד החל ללמוד בישיבת ההסדר "כרם ביבנה" אצל הרב חיים יעקב גולדוויכט והרב משה דימנטמן, שם למד ולימד כ־25 שנה.
שירת בצה"ל כלוחם בחיל השריון - נהג טנק בחטיבה 7. לאחר שחרורו סיים קורס רבנים צבאיים כחניך מצטיין ושירת שנים רבות במילואים בדרגת סרן כרב חטיבה.
לאחר נישואיו למד בכולל לרבנות ודיינות בישיבת כרם ביבנה, אצל רבותיו הרב בנימין בארי והרב זלמן נחמיה גולדברג. הוסמך לרבנות ולדיינות מהרבנות הראשית לישראל.
לאחר סיום לימודיו בכולל הדיינות מונה לשמש כנושא ונותן ור"מ בישיבה. לצד תפקידו בישיבה, שימש כרב קהילת "שירה חדשה" באשדוד, וכדיין בביה"ד לדיני ממונות שע"י הישיבה.
בשנת תשס"ח התמנה לכהן כדיין בבית הדין הרבני באשדוד. בשנת תשע"ו מונה לאב"ד אשדוד. בשנים האחרונות משמש כראש בית הדין הרבני באשדוד.
הרב נחשב לדיין מומחה בניהול תיקי גירושין סבוכים, במקרים של סרבנות גט ועגונות, בסידורי גיטין מורכבים בארץ ובחו"ל, כמו גם בעריכת מצוות חליצה.
שימש כיו"ר נציגות הדיינים הארצית במשך 2 קדנציות. במסגרת זו פעל רבות וקידם נושאים רבים במערכת בתי הדין בישראל. משמש כאב בית הדין המשמעתי של המשרד לשירותי דת וכיו"ר ועדת המשמעת שע"י מועצת הרבנות הראשית. בנוסף שימש מספר פעמים כיו"ר ועדה למינוי רבני ערים מטעם הרבנות הראשית לישראל.
מכהן גם כחבר ועדת הבחינות לדיינות ולטוענים רבניים בישראל. בנוסף, משמש כרב קהילת "שירת קטיף" ביד בנימין וכראש כולל יום השישי ביישוב.
בשנת תשפ"ג הקים את הישיבה הגבוהה "תפארת ישראל" ביד בנימין יחד עם הרב ציון לוז.
בשנת תשפ"ד נכלל ברשימת המועמדים לכהן כדיין בבית הדין הגדול.
היה חבר ועדת הבחירות למועצת הרבנות הראשית בשנת ה'תשפ"ה.
משפחתו

נשוי לרחל לבית אסבן, מורה למדעים באולפנת הרב בהר"ן, יועצת זוגית, מטפלת ועו"ס קלינית. לזוג עשרה ילדים, מתגורר ביד בנימין.
הערות שוליים

↑  ישי קרוב, הרב מרדכי גרינברג: 'מחפש יורש לראשות הישיבה', באתר ערוץ 7, 21 באוקטובר 2012; הפנים החדשות של בתי הדין
↑  חילופי גברא בדיינות אשדוד, אתר בחדרי חרדים
↑  חנן גרינווד, ‏שבעה דיינים דתיים לאומיים ימונו לתפקידי אבות בתי הדין הרבניים,  באתר כיפה, 9 בספטמבר 2015
↑  ראו כאן וכאן
↑  ישי פרידמן, נתניה: מחטף בבחירת הרב הראשי?, באתר nrg‏, 24 באפריל 2013
↑  ערוץ 7, באתר www.inn.co.il
| --- | --- |
בקרת זהויות :  NLI: 987007295105705171  ISNI: 0000 0004 0284 8582  VIAF: 299260474   WorldCat (עם VIAF): 299260474 
הרב משה אמסלם בטקס יום ירושלים בישיבת מרכז הרב יחד עם הרב יצחק יוסף, תשע"ה
הרב משה אמסלם בטקס יום ירושלים בישיבת מרכז הרב יחד עם הרב קלמן בר והרב ציון לוז, תשע"ה
המלאכיות של צ'רלי

ערך זה עוסק בסדרת הטלוויזיה. אם התכוונתם למשמעות אחרת, ראו .
| --- | --- |

 סוגה:  פעולה, הרפתקאות
 יוצרים:  איבן גוף בן רוברטס
 שחקנים:  ג'ון פורסיית'  פארה פוסט (1976-77)  קייט ג'קסון (79–1976)  ג'קלין סמית'  שריל לאד (81–1977)  שלי האק (80–1979)  טניה רוברטס (1980-81)  דייוויד דויל
 ארץ מקור:  ארצות הברית 
 שפות:  אנגלית 
 מקום התרחשות:  לוס אנג'לס 
 מספר עונות:  5 
 מספר פרקים:  115 
 תוכנית המשך:  המלאכיות של צ'רלי, המלאכיות של צ'ארלי, המלאכיות של צ'רלי: בהילוך גבוה, המלאכיות של צ'רלי 
 הפקה
 מפיק:  אהרון ספלינג 
 הפצה:  Sony Pictures Television 
 מוזיקה:  ג'ק אליוט 
 אורך פרק:  50 דקות
 שידור
 רשת שידור:  ABC (ארצות הברית) הערוץ הראשון (ישראל)
 תקופת שידור מקורית:  22 בספטמבר 1976 – 24 ביוני 1981
 קישורים חיצוניים
 דף התוכנית ב-IMDb
 
המלאכיות של צ'רלי (באנגלית: Charlie's Angels) היא סדרת טלוויזיה אמריקאית ששודרה בארצות הברית ברשת הטלוויזיה ABC בשנים 1976–1981, והייתה לאחת הסדרות המצליחות ביותר של שנות השבעים. עלילתה של הסדרה מתמקדת בשלוש נשים הנלחמות בפשע. הסדרה נוצרה על ידי איבן גוף ובן רוברטס והופקה על ידי אהרון ספלינג ולאונרד גולדברג.
תקציר העלילה

עלילת הסדרה מתמקדת בשלוש נשים צעירות, יפות, חזקות וחכמות המכונות "המלאכיות". המלאכיות "המקוריות" היו סברינה דאנקן (בגילומה של קייט ג'קסון), ג'יל מונרו (בגילומה של פארה פוסט) וקלי גארט (בגילומה של ג'קלין סמית'). המלאכיות עובדות עבור סוכנות חקירות פרטית בלוס אנג'לס. הבוס שלהן, צ'רלי (קולו של ג'ון פורסיית') הוא מיליונר מסתורי אשר מנהל את סוכנות הבילוש שלו בצורה יוצאת דופן - רק באמצעות הטלפון או באמצעות עוזרו האישי ג'ון בוסלי (בגילומו של דייוויד דויל). לכל אורך הסדרה צ'רלי אינו מראה את פניו (בחלק מהפרקים הצופים זוכים לראות את החלק האחורי של ראשו וזרועותיו בעודו מדבר בטלפון עם המלאכיות ומוקף בנשים יפות). כל אחד מפרקי הסדרה התחיל בסצנה בה צ'רלי מקצה למלאכיות ולבוסלי את משימתם דרך רמקול הטלפון. בכל הפרקים בסדרה המלאכיות נשלחות למשימות חשאיות שונות אותן הן צריכות לפתור באמצעות שלל תחפושות וזהויות בדויות.
בעונות המאוחרות יותר של הסדרה פוסט וג'קסון עזבו את הסדרה על מנת לעבוד על פרויקטים אחרים. פוסט הוחלפה על ידי שריל לאד אשר גילמה את כריס מונרו, קצינת משטרה לשעבר מסן פרנסיסקו ואחותה של ג'יל. ג'קסון הוחלפה על ידי שלי האק, אשר גילמה את טיפאני ולס, קצינת משטרה לשעבר מבוסטון. בעונה האחרונה טניה רוברטס החליפה את האק, וגילמה את ג'ולי רוג'רס, דוגמנית לשעבר אשר הופכת לבלשית.
סקירת הסדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון | דירוג |
| --- | --- | --- | --- | --- | --- | --- |
|  | 1 | 22 | 22 | 22 בספטמבר 1976 | 4 במאי 1977 | 5 |
|  | 2 | 26 | 26 | 14 בספטמבר 1977 | 10 במאי 1978 | 4 |
|  | 3 | 24 | 24 | 13 בספטמבר 1978 | 16 במאי 1979 | 12 |
|  | 4 | 26 | 26 | 12 בספטמבר 1979 | 7 במאי 1980 | 20 |
|  | 5 | 17 | 17 | 30 בנובמבר 1980 | 24 ביוני 1981 | 59 |
הדמויות הראשיות וצוות השחקנים

צ'ארלס "צ'רלי" טאונסנד (ג'ון פורסיית')
ג'יל מונרו (פארה פוסט) - 1976-77
סברינה דאנקן (קייט ג'קסון) - 1976-79
קלי גארט (ג'קלין סמית')
כריס מונרו (שריל לאד) - 1977-81
טיפאני ולס (שלי האק) - 1979-80
ג'ולי רוג'רס (טניה רוברטס) - 1980-81
ג'ון בוסלי (דייוויד דויל)
עיבודים נוספים > העיבודים הקולנועיים

בשנת 2000 יצא לאקרנים סרט הקולנוע הראשון ("המלאכיות של צ'רלי") אשר התבסס על הסדרה בו כיכבו קמרון דיאז, דרו ברימור ולוסי לו בתפקידים הראשיים.
בשנת 2003 יצא לאקרנים סרט ההמשך ("המלאכיות של צ'רלי: בהילוך גבוה").
בשנת 2019 יצא לאקרנים הסרט המלאכיות של צ'רלי, המהווה אתחול לסרט משנת 2000. בתפקידים הראשיים כיכבו קריסטן סטיוארט, נעמי סקוט ואלה בלינסקה.
עיבודים נוספים > משחק וידאו

ביולי 2003 יצא לשווקים משחק הווידאו של המלאכיות של צ'רלי עבור שלוש פלטפורמות משחקים שונות - Nintendo GameCube, פלייסטיישן 2, ולטלפון הנייד. עלילת המשחק התבססה על עלילת העיבודים הקולנועיים משנת 2000 ומשנת 2003.
עיבודים נוספים > גרסה מחודשת לסדרת הטלוויזיה

ב-22 בספטמבר 2011, בדיוק 35 שנים לאחר ששודר הפרק הראשון בסדרה המקורית, עלתה ברשת ABC גרסה מחודשת לסדרה. הגרסה המחודשת זכתה לאחוזי צפייה נמוכים, והרשת הודיעה על ביטולה לאחר שצולמו 8 פרקים בלבד מהם שודרו 7 פרקים.
שורשים (סדרת טלוויזיה)

| --- | --- |

עטיפת ה-DVD שיצא לרגל יובל 25 שנה להפקת הסדרה
 מבוסס על:  שורשים 
 סוגה:  דרמה
 יוצרים:  דניאל וולפר (מפיק)
 כותבים:  אלכס היילי 
 בימוי:  מרווין גיי. חומסקי, ג'ון ארמן 
 שחקנים:  בן וורין   לוואר ברטון   ג'ון איימוס   לזלי אגאמס   סיסליי טייסון   אדוארד אסנר   או. ג'יי. סימפסון
 פרסים:  9 פרסי אמי (עריכת סאונד) פרס גלובוס הזהב לדרמה הטובה ביותר
 פסקול:  קווינסי ג'ונס
 ארץ מקור:  ארצות הברית 
 שפות:  אנגלית 
 מקום התרחשות:  וירג'יניה 
 מספר פרקים:  8 + שתי סדרות בת
 הפקה
 מפיק:  דייוויד וולפר 
 הפצה:  האחים וורנר טלוויזיה 
 עורכים:  ניל טרוויס
 מוזיקה:  קווינסי ג'ונס 
 אורך פרק:  60 דקות (פרקים 3,4,5,7)   120 דקות (1,2,6,8)
 שידור
 רשת שידור:  ABC (ארצות הברית)   הערוץ הראשון (ישראל)
 תקופת שידור מקורית:  23 בינואר 1977 – 30 בינואר 1977
 קישורים חיצוניים
 דף התוכנית ב-IMDb
 
שורשים (אנגלית: Roots) הייתה מיני-סדרת טלוויזיה אמריקאית משנת 1977, הדנה בחיי דורות במשפחה אפרו-אמריקאית מימי העבדות ועד 1900 לערך.
הסדרה הייתה עיבוד לספרו של אלכס היילי "שורשים: הסאגה של משפחה אמריקאית". הספר, במתכונת של מחקר שורשים שהעלה המחבר על הכתב, תיאר את מוצא משפחתו של המחבר ואת הטרגדיות שעברו, מתחילת חטיפתם בכפייה לעבדות. הספר נחשב לאחד מספרי זכויות האדם הדנים בעבדות. בניגוד לספר, שנחשף בעיקר למתעניינים בתחום, הייתה הסדרה הטלוויזיונית בעלת חשיפה משמעותית. לסדרה הייתה השפעה ניכרת על המודעות של החברה האמריקאית להיסטוריה של המגזר האפרו-אמריקאי ולתרבותו. עד לשידור הסדרה, רבים בחברה האמריקאית, כולל במגזר האפרו-אמריקאי, ראו מגזר זה כחסר תרבות והיסטוריה ייחודיים או כמגזר תלוש מהתרבות האפריקאית שמעולם לא הצליח להיקלט בתרבות האמריקאית. התוכנית הפכה גם לנושא לימוד במאות מכללות בארצות הברית.
רייטינג

הסדרה זכתה ל-9 פרסי אמי, מתוך 36 מועמדויות ובפרס גלובוס הזהב לסדרת הדרמה הטובה ביותר. הפרק השמיני והאחרון בסדרה הוא השלישי מבחינת נתוני מידרוג (רייטינג) בטלוויזיה האמריקאית מאז ומעולם. לסדרה הופקו שתי סדרות בת בשם "שורשים: הדור הבא" (1979) ו"שורשים: המתנה" (1988).
עלילה

הגיבור הראשי של הסדרה בראשיתה הוא לוחם מנדינקה אפריקאי בשם קונטה קינטה, שנולד בגמביה ב-1750. הוא נחטף על ידי סוחרי עבדים ונלקח בספינה לאמריקה, שם הוא נמכר לעבדות לבעל מטעים בווירג'יניה, הקורא לו "טובי". בתחילה מנסה קונטה קינטה להתמרד ואף להימלט, אך עבד ותיק בכינוי "פידלר", מדריך אותו בחיי השגרה ומלמד אותו אנגלית. מבעליו הראשון והאכזר הוא נמכר לבעלים מתון יותר, מתאהב בשפחה בשם בל ולשניים נולדת בת בשם קיזי. קינטה/טובי מלמד אותה קרוא וכתוב בעזרת בת משפחה של אדונו. בהיותה של קיזי בת עשרה היא נתפסת מזייפת מסמך עבור נער שאהבה, נמכרת לבעל עבדים אכזר, המתעלל בה ואונס אותה. תוצאת האונס היא בן אותו יולדת קיזי, בשם ג'ורג'.
בשנות ה-40 של המאה ה-19 מצליח ג'ורג' לעבור לאנגליה כמומחה לקרבות תרנגולים וחוזר לאמריקה כאדם חופשי. בנו של ג'ורג', טום הארווי, מתמחה כנפח ומנוצל על ידי צבא הקונפדרציה במלחמת האזרחים בארצות הברית. לאחר תום המלחמה מטרידים אנשי קו קלוקס קלאן את המשפחה. הסדרה מסתיימת כאשר משפחתו של טום עוברת לטנסי על מנת לפתוח בחיים חופשיים.
בתמונה האחרונה בסדרה מדבר הסופר אלכס היילי בקולו ומקשר בין בתו של טום, סינתיה (בת-נינו של קונטה קינטה), להיילי עצמו.
הפקה ושידור

התוכנית הופקה כמיני סדרה בת שמונה פרקים, אשר שודרו במשך שמונה ימים עוקבים בין 23 ל-30 בינואר 1977 ברשת ABC. הפרק השמיני הגיע למקום השלישי במספר הצפיות בטלוויזיה האמריקאית. הסדרה שברה דפוסי צפייה גזעיים, כיוון שלראשונה צופים לבנים רבים צפו בסדרה שגיבוריה ועלילתה אפרו-אמריקאים. פרקים 1, 2, 6, 8 היו בני שעתיים כל אחד בעוד שאר הפרקים היו בני שעה כל אחד. לאחר ההצלחה בארצות הברית שודרה הסדרה במדינות רבות ברחבי העולם.
בישראל שודרה הסדרה ב-12 פרקים בערוץ הראשון, בימי חמישי בשעה 22:15, בין 26 בינואר ל-4 במאי 1978.
שחקנים

לוואר ברטון – קונטה קינטה הצעיר
אוליביה קול – מטילדה
לואיס גוסט ג'וניור – פידלר
בן ורין – צ'יקן ג'ורג' מור
ויק מורו – איימס
ג'ון איימוס – קונטה קינטה הבוגר / "טובי"
ג'י-טו צומבקה – מתאבק
אד אסנר – קפטן דייוויס
לינדה דיי ג'ורג' – גברת ריינולדס
רוברט ריד – ד"ר ויליאם ריינולדס
מאדג' סיינטקלר – בל ריינולדס
צ'אק קונורס – טום מור
סנדי דנקן – מיס אני ריינולדס
לזלי אגאמס – קיזי ריינולדס
קרולין ג'ונס – גברת מור
לויד ברידג'ס – אוון ברנט
ג'ורג' סטנפורד בראון – טום הארווי
בראד דייוויס – ג'ורג' ג'ונסון
ליין בינקלי – מרתה ג'ונסון
הילי היקס – לואיס
לין מודי – איירין הארווי
אוסטן סטוקר – וירג'יל
ראלף וייט – סגן סלייטר
סיסלי טייסון –בינתה
תלמוס רסוללה – אומורו
מוזס גאן – קינטנגו
הארי רודס – ברימה סיסיי
רן וודס – פאנטה
ארנסט לי תומאס – קיילובה
לורן גרין – ג'ון ריינולדס
סקטמן קרותרס –מינגו
ג'ורג' המילטון – סטיבל בנט
ליליאן רנדולף – סיסטר שרה
רוקסי רוקר – מליזי
ריצ'רד ראונדטרי – סם בנט
תאייר דייוויד – הרלן
טניה בויד – ג'נלווה
ג'ון קווייד – שריף ביגס
מאיה אנג'לו – ניו בוטו
או. ג'יי. סימפסון – קאדי טוריי
בוורלי טוד – פאנטה הבוגרת
פול שנאר – ג'ון קרינגטון
גארי קולינס – גריל
ריצ'רד פרנסוורת' – טרומבול
לקריאה נוספת

הסדרה הייתה פורצת דרך מבחינות רבות ונכתבו עליה מספר רב של מחקרים וספרים.
Adams, Russell L. "An Analysis of the Roots Phenomenon in the Context of American Racial Conservatism." Presence Africaine: Revue Culturelle du Monde Noir/Cultural Review of the Negro World (Paris) 1980.
Blayney, Michael Steward. "Roots and the Noble Savage." North Dakota Quarterly (Grand Forks, North Dakota), Winter 1986.
Bogle, Donald. "Roots and Roots: The Next Generations." Blacks in American Film and Television: An Encyclopedia. New York: Garland, 1988.
Gray, John. Blacks in Film and Television, A Pan-African Bibliography of Films, Filmmakers, and Performers. New York: Greenwood, 1990.
Gray, Herman. Watching Race: Television and the Struggle for "Blackness." Minneapolis, Minnesota: University of Minnesota Press, 1995.
Haley, Alex. Roots. Garden City, New York: Doubleday, 1976. Journal of Broadcasting (Washington, D.C.) Special issue on Roots. 1978.
Kern-Foxworth, Marilyn. "Alex Haley." Dictionary of Literary Biography. Detroit: Gale, 1985. T
ucker, Lauren R., and Hemant Shah. "Race and the Transformation of Culture: The Making of the Television Miniseries Roots." Critical Studies in Mass Communication (Annandale, Virginia), December 1992.
"Why Roots Hit Home." Time (New York) 14 February 1977.
Winship, Michael. Television. New York: Random House, 1988.
Woll, David. Ethnic and Racial Images in American Film and Television. New York: Garland, 1987.
הערות שוליים

↑  שורשים, באתר מוזיאון הטלוויזיה
↑  מדד נילסן
↑  רדיו*טלוויזיה, מעריב, 20 בינואר 1978
↑  יום חמישי, דבר, 27 באפריל 1978
| פרס גלובוס הזהב לסדרת הדרמה הטובה ביותר |
| --- | --- | --- |
| 1969–1980 | ד"ר מרכוס וולבי (1969) • המרכז הרפואי (1970) • מאניקס (1971) • קולומבו (1972) • משפחת וולטון (1973) • על אדונים ומשרתים (1974) • קוג'אק (1975) • איש עשיר, איש עני (1976) • שורשים (1977) • 60 דקות (1978) • לו גרנט (1979) • שוגון (1980) |  |
| 1981–2000 | בלוז לכחולי המדים (1981) • בלוז לכחולי המדים (1982) • שושלת (1983) • רצח במשיכת קולמוס (1984) • רצח במשיכת קולמוס (1985) • פרקליטי אל איי (1986) • פרקליטי אל איי (1987) • שלושים ומשהו (1988) • צ'יינה ביץ' (1989) • טווין פיקס (1990) • חשיפה לצפון (1991) • חשיפה לצפון (1992) • NYPD Blue ‏(1993) • תיקים באפלה (1994) • שולחן לחמישה (1995) • תיקים באפלה (1996) • תיקים באפלה (1997) • הפרקליטים (1998) • הסופרנוס (1999) • הבית הלבן (2000) |  |
| 2001–2020 | עמוק באדמה (2001) • המגן (2002) • 24 (2003) • ניפ/טאק (2004) • אבודים (2005) • האנטומיה של גריי (2006) • מד מן (2007) • מד מן (2008) • מד מן (2009) • אימפריית הפשע (2010) • הומלנד (2011) • הומלנד (2012) • שובר שורות (2013) • הרומן (2014) • מר רובוט (2015) • הכתר (2016) • סיפורה של שפחה (2017) • האמריקאים (2018) • יורשים (2019) • הכתר (2020) |  |
| 2021–היום | יורשים (2021) • בית הדרקון (2022) • יורשים (2023) • שוגון (2024) |  |
הקוסם מארץ עוץ (אנימציה)

| --- | --- |
 ארץ מקור:  ארצות הברית 
 שפות:  אנגלית 
 מספר עונות:  1 
 מספר פרקים:  13 
 הפקה
 הפצה:  DHX מדיה 
 שידור
 רשת שידור:  ABC 
 תקופת שידור מקורית:  8 בספטמבר 1990 – 28 בדצמבר 1990 
 קישורים חיצוניים
 דף התוכנית ב-IMDb
 
הקוסם מארץ עוץ (באנגלית: The Wizard of Oz) היא סדרת אנימציה אמריקאית משנת 1990, שהופקה לרגל יובל סרט קולנוע בעל אותו שם שמבוסס על ספר בעל אותו שם, כאשר עלילתה משמשת להם כהמשך. הסדרה, שהופקה לה עונה אחת הכוללת 13 פרקים, שודרה בישראל בטלוויזיה החינוכית הישראלית בשנת 1996 ודובבה לעברית בבימויה של חנה דרורי קאשי.
שמעון כהן שדיבב את הקוסם בסדרה האנימה "הקוסם מארץ עוץ" מדבב כאן את האריה.
עלילה

דורותי גייל (דורין יוחננוף) מגלה בוקר אחד את נעלי האודם בפתח ביתה, חוזרת לארץ עוץ ומתאחדת עם ידידיה: הדחליל (שמחה ברבירו), איש הפח (עפרון אטקין), והאריה (שמעון כהן).
גלינדה (עירית ענבי) מגלה לה שעוץ בסכנה: הקופים המכונפים הצליחו בכישוף להקים לתחייה את המכשפה הרעה מהמערב (שרי צוריאל) וזו מתעללת בקוסם (אלברט כהן), ששבוי בכדור פורח המפורסם שלו.
פתיח

הפתיח מכיל את סיפור הפיילוט של הסדרה, כולל החייאת המכשפה (כשברקע המנגינה המפורסמת שלה מהסרט ב-1939). כשהחבורה אומרת "צריך להציל ת'קוסם" ברקע מתנגנת מנגינת השיר "We're off to see the wizard" מהסרט.
הערות שוליים

↑  "הקוסם בארץ עוץ", באתר אישים
סטיב אוסטין, האיש השווה מיליונים

| --- | --- |

תמונת הפתיח בה נראה השחקן לי מייג'ורס, המגלם את דמותו של אוסטין, רץ בהילוך איטי
 מבוסס על:  סייבורג (אנ')
 סוגה:  מדע בדיוני
 יוצרים:  קנת' ג'ונסון 
 כותבים:  מרטין קיידין
 בימוי:  Reza Badiyi 
 שחקנים:  לי מייג'ורס ריצ'רד אנדרסון מרטין ברוקס
 ארץ מקור:  ארצות הברית 
 שפות:  אנגלית 
 מספר עונות:  5 
 מספר פרקים:  100 + 6 סרטי טלוויזיה
 תוכנית המשך:  האישה הביונית 
 הפקה
 מפיק:  קנת' ג'ונסון 
 מפיקים בפועל:  הארווי בנט 
 חברת הפקה:  ABC 
 הפצה:  NBCUniversal הפקות 
 מוזיקה:  אוליבר נלסון, ג'רי פילדינג, בני גולסון, מארק סנואו, סטו פיליפס, מייק פוסט, ג'יי ג'יי ג'ונסון, בפסקה זו רשומה אחת נוספת שטרם תורגמה 
 אורך פרק:  60 דקות
 שידור
 רשת שידור:  ABC (ארצות הברית)   הערוץ הראשון (ישראל)
 תקופת שידור מקורית:  7 במרץ 1973 – 6 במרץ 1978
 קישורים חיצוניים
 דף התוכנית ב-IMDb
 
סטיב אוסטין, האיש השווה מיליונים (במקור, באנגלית: Steve Austin - The Six Million Dollar Man), הייתה סדרת טלוויזיה שהופקה על ידי חברת ABC ושודרה בארצות הברית בשנים 1974–1978. בעקבותיה יצאו מספר סרטי טלוויזיה וספרים. הסדרה המקורית והמשכיה מבוססים על רומן המדע בדיוני "סייבורג" מאת מרטין קיידין והמשכיו. בישראל שודרה הסדרה בערוץ הראשון מפברואר 1978 עד אוקטובר 1979.
סקירת הסדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 13 | 13 | 18 בינואר 1974 | 26 באפריל 1974 |
|  | 2 | 22 | 22 | 13 בספטמבר 1974 | 27 באפריל 1975 |
|  | 3 | 21 | 21 | 14 בספטמבר 1975 | 7 במרץ 1976 |
|  | 4 | 22 | 22 | 19 בספטמבר 1976 | 15 במרץ 1977 |
|  | 5 | 21 | 21 | 11 בספטמבר 1977 | 6 במרץ 1978 |
סיפור המסגרת ומבנה הסדרה

לפי סיפור המסגרת (שהוצג בפתיח בתחילת כל פרק מפרקי הסדרה), אוסטין שירת בצבא ארצות הברית כטייס מסוקים ולחם במלחמת וייטנאם. בהמשך עבר לנאס"א והיה אסטרונאוט, שנפגע בתאונה וכמעט נהרג. בניתוח, שעלותו 6 מיליון דולר (כ-40 מיליון דולר, במחירי 2018) הושתלו לו יד, רגליים, ועין מלאכותיים, שהפכו אותו לסייבורג או "אדם ביוני", שמשלב רכיבים אנושיים ואלקטרו-מכניים, בעל יכולות בלתי רגילות. החלקים הביוניים בגופו הופעלו על ידי מחשב שחובר ישירות למוחו של אוסטין ומקור האנרגיה שלהם היו סוללות גרעיניות זעירות באיברים הביוניים.
אוסטין היה מסוגל לרוץ במהירות של 100 קמ"ש. ידו הייתה בעלת כוח אדיר ולעינו הביונית היה כושר זום לראייה מרחוק וכושר ראייה באינפרה אדום. כתוצאה מיכולותיו הוא נשכר על ידי הסוכנות הדמיונית OSI (אשר שמה נקרא בדרך כלל כראשי התיבות של Office of Scientific Intelligence - המשרד למודיעין מדעי, אך לעיתים גם כ-Office of Scientific Investigation - המשרד לחקירות מדעיות או Office of Strategic Intelligence - המשרד למודיעין אסטרטגי), המסונפת כביכול לפנטגון, משרד ההגנה האמריקאי.
העיבוד הראשון של הרומן "סייבורג" על ידי ABC היה סרט טלוויזיה בשם "The Six Million Dollar Man". הסרט נוצר ב-1973 על ידי קנת ג'ונסון והציג מספר מאפיינים מרכזיים של הסדרה. בראשם גילומו של אוסטין על ידי השחקן לי מייג'ורס, שהפך מזוהה עם הדמות. כמו כן נכללו בסרט הפתיח, הקול האלקטרוני המושמע על הפעלת ה"זום" בעין הביונית והצגת הריצה המהירה של אוסטין על ידי צילום בהילוך איטי. עם זאת שונתה דמותו של אוסטין מטייס ניסוי בחיל האוויר לאסטרונאוט אזרחי. הסרט זכה להצלחה והיה מועמד לפרס הוגו. בעקבותיו הופקו שני סרטי המשך ובינואר 1974 החל שידור רציף של הסדרה בפרקים שבועיים בני שעה כל אחד. בפרקי הסדרה השונים התארחו פנים מוכרות כאנדרה הענק, קים בייסינגר, סוני בונו, ויליאם שטנר, ג'ורג' פורמן ורבים אחרים.
העלילות היו תמיד במבנה שבו הוצגה לאוסטין תעלומה מסוימת בתחילת הפרק, משימת פתרון התעלומה הסתבכה ולבסוף נפתרה, הודות לשימוש שעשה אוסטין ביכולותיו הביוניות. העלילות השתרעו לרוב על פני פרק אחד אך היו גם עלילות שהשתרעו על שני פרקים. ברבים מפרקי הסדרה הוצגו כדרך אגב חידושים טכנולוגיים שהיו בבחינת מדע בדיוני (כגון טלפון במכונית). באחת העלילות הדו-פרקיות מ-1975 הוצגה דמותה של "האישה הביונית", ג’יימי סאמרס, שזכתה מאוחר יותר ל-ספין אוף (סדרת-בת) בשם "האישה הביונית". שתי הסדרות בוטלו ב-1978 אולם ב-1987 שבו סטיב אוסטין וג’יימי סאמרס והופיעו בסרט הטלוויזיה "שובם של האיש השווה מיליונים והאישה הביונית". ב-1989 הופק סרט המשך נוסף שהוצג בטלוויזיה והציג את סנדרה בולוק כאישה הביונית החדשה ואת בנו של לי מייג'ורס כסטיב אוסטין. ב-1994 הופק סרט נוסף ובו השניים מתחתנים.
הפתיח

אחד המאפיינים הייחודיים של הסדרה, ואחד החלקים הזכורים ביותר הוא הפתיח הארוך יחסית (דקה ו-20 שניות) שפתח כל פרק ופרק. בתחילת הפתיח נראה צילום של תאונה אמיתית שאירעה בסוכנות החלל האמריקאית ב-10 במאי 1967 שבה התרסק כלי טיס ניסיוני שנבנה לצורך בחינת החזרה לכדור הארץ של מעבורות חלל. הטייס האמיתי שרד את ההתרסקות.
בהמשך מספר הקריין על הניתוח בו מושתלים לאוסטין חלקיו הביוניים על ידי הממציא "אביו" של אוסטין הביוני וראש OSI, אוסקר גולדמן. קולו של אוסקר נשמע אומר את המילים:
Steve Austin, astronaut. A man barely alive. Gentlemen, we can rebuild him. We have the technology. We have the capability to build the world's first bionic man. Steve Austin will be that man. Better than he was before. Better, stronger, faster.
סטיב אוסטין, אסטרונאוט. אדם שבקושי חי. רבותי, אנו יכולים לבנות אותו מחדש. יש לנו הטכנולוגיה. יש לנו היכולת לבנות את האדם הביוני הראשון בעולם. סטיב אוסטין יהיה האדם הזה. טוב יותר מאשר לפני כן. טוב יותר, חזק יותר, מהיר יותר.
שיר הנושא של הסדרה מבוצע על ידי הזמרת דאסטי ספרינגפילד.
מסרים

שם הדמות, "סטיב אוסטין", זהה לשמו העממי של סטיבן אוסטין, מייסד טקסס. שם מעסיקו של אוסטין, "אוסקר גולדמן" הוא באופן בולט שם יהודי. עלילות הסדרה הציגו את רשויות שמירת החוק בתור הצד הצודק שבסיפור. רשויות אלו נלחמו נגד עבריינים הקמים להזיק לארצות הברית, סמליה ואוכלוסייתה.
מסר נוסף הוא, שהטכנולוגיה המערבית היא כה מתקדמת, עד שהיא יכולה להפוך נכים לגיבורי-על.
מוצרים נלווים

לצד הסדרה התפרסם קומיקס של "צ'רלטון קומיקס" ומגזין. בעוד רצועות הקומיקס עקבו אחד פרקי הסדרה, נטו העלילות במגזין להיות שונות מאלו שהוצגו על המסך. כן הופקו תקליטים בהם מושמעות עלילות סטיב אוסטין.
דמותו של לי מייג'ורס כסטיב אוסטין התנוססה על מוצרים רבים ומגוונים, מבובות ועד קלמרים, מחברות, מגבות, כפתורים וחולצות.
הסדרה בישראל

שם הסדרה שונה בישראל עקב החשש מאסוציאציה בין המספר "שישה מיליון" לבין מספר היהודים שנספו בשואה.
"סטיב אוסטין" הייתה אחת הסדרות הארוכות הראשונות, שהוקרנו בישראל עבור הנוער. היא זכתה לאחוזי צפייה גבוהים והשפיעה על קהל היעד. בין היתר, נטען שבהשפעת הסדרה ניסה ילד בן ארבע לקפוץ מגג גבוה. למרות זאת טען משה עמירב, דובר הטלוויזיה באותה עת, ש"תוכן הסדרה משעשע את הילדים ומכיל אלמנטים חינוכיים, כגון ניצחון הטוב על הרע... סקרים שנערכו בארצות הברית הראו שהשפעתה על הילדים חיובית".
לסדרה הייתה השפעה גם על תרבות הצריכה כיוון שהייתה זו הסדרה הראשונה שמוצרים נלווים שלה (בעיקר חולצות) שווקו בישראל.
הזמר מוטי גלעדי ביצע בתחרות השירוויזיון הראשונה בשנת 1979 שיר בשם "סטיב אוסטין", אותו כתב והלחין, והשיר הגיע למקום השני.
לקריאה נוספת

Pilato, Herbie J. The Bionic Book: The Six Million Dollar Man and Bionic Woman Reconstructed. (2007) (BearManor Media) ISBN 978-1593930837
הערות שוליים

↑  ב-7 במרץ 1973 – שודר פרק הפיילוט הראשון. ב-20 באוקטובר 1973 – שודר הפיילוט השני, וב-17 בנובמבר 1973 שודר הפיילוט השלישי.
↑  על פי אתר MeasuringWorth.com.
↑  Aftermath of M2-F2 Accident – תיאור התאונה באתר נאס"א (באנגלית)
↑  "האיש השווה מיליונים", באתר Televizia.net
↑  ידיעה עיתונאית, ללא תאריך
↑  ראו לדוגמה: רותה קופפר, ילד שקוף בחולצת סטיב אוסטין, באתר הארץ, 31 ביולי 2003
חוג הסרטן

ערך זה עוסק בקו רוחב. אם התכוונתם לספר מאת הנרי מילר, ראו .
מפת עולם המציגה את חוג הסרטן
סימון חוג הסרטן במדבר סהרה
חוג הסרטן הוא אחד מחמשת קווי הרוחב העיקריים המחלקים את כדור הארץ. קו רוחב זה נמצא במיקום "22 '26 23° צפון.
קו רוחב זה הוא הנקודה הצפונית ביותר לרוחב כדור הארץ בה יכולה להיות השמש ניצבת לפני כדור הארץ (זניט – אירוע שמתרחש ביום הארוך ביותר בשנה). מידע זה אפשר לארטוסתנס לחשב, לראשונה, את היקף כדור הארץ.
חוג הסרטן מקביל לחוג הגדי המצוי בחצי כדור הארץ הדרומי. כלומר, בכל נקודה שבין חוג הסרטן (מצפון) וחוג הגדי (מדרום) יכולה השמש להיות ניצבת לכדור הארץ, כתלות במיקומו ביחס אליה, במהלך השנה. עם זאת, בחלקים מחוץ לאזורים האלה, השמש לעולם לא תהיה מאונכת לכדור הארץ ותיראה לנו מדרום (אם אנחנו מצפון לחוג הסרטן) או מצפון (אם אנחנו מדרום לחוג הגדי).
חוג הסרטן אף מפריד באופן כללי בין האזור הטרופי (הנמצא בין חוג הסרטן לבין חוג הגדי) לבין האזור הסובטרופי אשר נמצא צפונית לו.
לחוג הסרטן חשיבות גאופוליטית מכיוון שהוא מוזכר באמנת נאט"ו. ברית ההגנה תקפה רק מצפון לחוג הסרטן. בשל כך החברות בברית לא היו מחויבות להושיט עזרה לבריטניה בעת מלחמת פוקלנד.
חישוב מיקומו המדויק של החוג

חוג הסרטן הוא הקו הצפוני ביותר בו נמצאת השמש בניצב לפני כדור הארץ (היינו: הקו בו אדם העומד על פני כדור הארץ יראה את השמש ישירות מעליו רק ביום הארוך ביותר בשנה). בשל אליפטיות כדור הארץ  ותנודותיו קשה לקבוע בדיוק את המיקום המדויק שלו, והוא נע בין קו רוחב 21.5° לקו רוחב 24.5° כל 41,000 שנים. לפיכך, חוג הסרטן נע על פני כדור הארץ 15 מטרים מדי שנה (ובהתאם גם נע חוג הגדי בכיוון הנגדי).